Na podlagi 25. člena Zakona o delovnih razmerjih (Uradni list RS, št. 21/13) in tretjega odstavka 70. člena Zakona o javnih uslužbencih (Uradni list RS, št. 63/07-UPB3, 65/08, 69/08-ZTFI-A, 69/08-ZZavar-E in 74/09 Odl. US: U-I-136/07-13 in 40/12-ZUJF) Statistični urad Republike Slovenije (v nadaljnjem besedilu: SURS), Litostrojska 54, 1000 Ljubljana, objavlja prosto uradniško delovno mesto

**SVETOVALEC v Sektorju za objavljanje in komuniciranje, v Oddelku za odnose z uporabniki, določen čas – nadomeščanje javne uslužbenke na materinskem in starševskem dopustu.**

Izbrani kandidat bo delo opravljal na uradniškem delovnem mestu, brez imenovanja v naziv.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali
* najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali
* najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 7 mesecev delovnih izkušenj,
* znanje uradnega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katerega oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

**Delovne naloge:**

- sodelovanje pri pripravi predpisov in drugih zahtevnejših gradiv,

- zbiranje, urejanje in priprava podatkov za oblikovanje zahtevnejših gradiv,

- samostojno oblikovanje manj zahtevnih gradiv s predlogi ukrepov,

- spremljanje predpisov delovnega področja,

- sodelovanje z drugimi organi, institucijami in uporabniki,

- samostojna priprava analiz, informacij, poročil in drugih gradiv,

- vodenje in odločanje v manj zahtevnih predpisanih postopkih delovnega področja,

- sodelovanje v projektnih skupinah,

- opravljanje drugih nalog podobne zahtevnosti.

Kandidat bo opravljal naloge, povezane z upravljanjem družbenih omrežij (Facebook, Twitter, Instagram): priprava mesečnega načrta objav, idejna zasnova objav, osnovno oblikovanje objav, koordinacija z oblikovalci in z vsebinskimi metodologi, objava končnih verzij objav, komunikacija s sledilci, priprava analitike, odzivanje na analitiko, priprava mesečnih poročil.

Od kandidata pričakujemo:

* znanje uporabe računalniških programov: MS Word,Excel,
* osnovno poznavanje orodij za grafično oblikovanje,
* poznavanje delovanja družbenih omrežij,
* poznavanje spletne analitike za družbena omrežja,
* sposobnost samostojne priprave vsebin za družbena omrežja,
* znanje angleškega jezika,
* zmožnost analitičnega razmišljanja,
* osnovno znanje iz statistike,
* osnovno poznavanje statističnih podatkov,
* sposobnost interpretacije statističnih podatkov,
* sposobnost odličnega ustnega in pisnega izražanja,
* poznavanje dela SURS-a.

Poleg strokovnih znanj od kandidata pričakujemo pripravljenost za strokovno usposabljanje in timsko delo, komunikativnost, zanesljivost, natančnost, samostojnost, samoiniciativnost in prilagodljivost.

**Prijava mora vsebovati:**

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja/raven in smer izobrazbe (študijski program) ter leto in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (datum sklenitve in datum prekinitve delovnega razmerja pri posameznem delodajalcu z navedbo stopnje izobrazbe, ki je bila zahtevana za to delovno mesto);
3. izjavo kandidata, da:

- je državljan Republike Slovenije,

- ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in o tem, da ni bil obsojen na nepogojno kazen zapora v trajanju več kot šest mesecev,

- zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. izjavo, da za namen tega postopka dovoljuje Statističnemu uradu Republike Slovenije pridobitev podatkov iz 3. točke iz uradne evidence (v primeru, da kandidat z vpogledom v uradne evidence ne soglaša, bo moral sam predložiti ustrezna dokazila).

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Z izbranim kandidatom bomo sklenili pogodbo o zaposlitvi za določen čas, in sicer za čas trajanja materinskega in starševskega dopusta javne uslužbenke, s polnim delovnim časom.

Izbrani kandidat bo delo opravljal v poslovnih prostorih SURS-a, Litostrojska cesta 54, Ljubljana.

Kandidat vloži prijavo na priloženem obrazcu »Vloga za zaposlitev«, ki jo pošlje v zaprti ovojnici z označbo: »za prosto delovno mesto svetovalec, št. 1102-13/2021«, na naslov: SURS, Litostrojska 54, 1000 Ljubljana, in sicer v roku 8 dni po objavi na osrednjem spletnem mestu državne uprave GOV.SI in na spletni strani Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: gp.surs@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v osmih dneh po zaključenem postopku izbire.

Informacije o izvedbi javne objave daje Marija Žerjav Prosen, telefon: 01/ 2416 419 od 10.00 do 11.00 ure, informacije o delovnem področju pa Simona Klasinc, telefon: 01/ 2416 446.

V besedilu javne objave uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.